舍利子。行者如是为诸善友。宣说是法示教赞喜。已觉知堪任大法器者。即为开示甚深微妙空相应法。所谓 空法。无相法。无愿法。无行法。无生法。无起法。无我法。无数取法。无寿命法。无众生法。
复为开示甚深缘起。所谓此有故彼有。此生故彼生。
无明缘行。行缘识。识缘名色。名色缘六处。六处缘触。触缘受。受缘爱。爱缘取。取缘有。有缘生。生缘老死愁叹忧苦身心焦恼。
如是种种生起纯大苦聚。
又此无故彼无。此灭故彼灭。谓
无明灭故行灭。行灭故识灭。乃至生灭故老死灭。如是乃至纯大苦聚灭。
舍利子。又应为说。此中无有一法。是有可得而可灭者。何以故。由彼诸法 从因缘生。无有主宰。无有作者。无有受者。从因缘转。
又无一法 流转旋还。亦无随转。由痴妄故 假立三界。从烦恼苦 之所流转 但假施设。
行者如是如实观察痴妄之时。无有一法 能作余法。若于是中 无有作者。作者不可得故。乃至无有一法 流转旋还。流转旋还 不可得故。
舍利子。行者若闻如是甚深法已 无疑无虑。善入诸法无挂碍性。是人不著于色。不著受想行识。不著眼色 及以眼识。不著耳鼻舌身意法 及以意识。皆不可得故。